DA Den Europæiske Unions Tidende C 156/8

Regionsudvalgets udtalelse »Inddragelse og orientering af unge mennesker: Opfølgning af Hvidbogen om et nyt afsæt for europæisk ungdom«

(2007/C 156/02)

REGIONSUDVALGET

— finder det vigtigt, især i den igangværende debat om Europas fremtid, at styrke »inddragelse« og »information« af unge med udgangspunkt i, hvor de bor og lever;

— understreger, at ungdomsanliggender bør behandles horisontalt af alle rådsformationer, da ungdommen bør indgå i alle temaer af relevans for EU;

— minder om, at unge spiller en afgørende rolle med hensyn til opfyldelsen af den nye Lissabon-strategis målsætninger og derfor bør tilbydes bedre uddannelse, erhvervsuddannelse, mobilitet og adgang til arbejdsmarkedet;

— undervurderer imidlertid ikke de store udfordringer, som unge i dag står overfor, herunder blandt andet arbejdsløshed, sen indtræden på arbejdsmarkedet, usikker situation, vanskeligheder med at finde en bolig og de dermed forbundne vanskeligheder med at skabe sig et selvstændigt liv;

— anser det for nyttigt, at medlemsstaterne kan iværksætte projekter, som sigter mod at tilskynde til inddragelse af de unge i lokalstyret og i forvaltningen af lokalområdet, og til kontakt mellem de lokale myndigheder og skolerne for at fremme samfundsbevidsthed og en ansvarsbevidst udøvelse af stemmeretten;

— opfordrer Kommissionen til at støtte initiativer, der via de lokale myndigheders netværk og gennem en aktiv inddragelse af de unge kommunalt ansatte kan udbrede kendskabet på lokalt plan til EU's ungdomspolitikker og til indholdet af Den Europæiske Ungdomspagt.

REGIONSUDVALGET HAR —

under henvisning til meddelelse fra Kommissionen til Rådet om europæiske politikker for inddragelse og orientering af unge mennesker — Opfølgning af hvidbogen om et nyt afsæt for europæisk ungdom: gennemførelse af de fælles målsætninger for inddragelse og orientering af unge mennesker for at fremme aktivt borgerskab (KOM(2006) 417 endelig — SEK(2006) 1006),

under henvisning til præsidiets beslutning af 13. juni 2006 om at henvise det forberedende arbejde til Underudvalget for Kultur, Uddannelse og Forskning,

under henvisning til Kommissionens hvidbog om et nyt afsæt for europæisk ungdom, (KOM(2001) 681 endelig),

under henvisning til resolution vedtaget af Rådet og repræsentanterne for medlemsstaternes regeringer, forsamlet i Rådet den 27. juni 2002, om rammerne for det europæiske samarbejde på ungdomsområdet,

under henvisning til Rådets resolution af 25. november 2003 om fælles målsætninger for deltagelse og information af unge,

under henvisning til Den Europæiske Ungdomspagt,

under henvisning til resolution vedtaget af Rådet og repræsentanterne for medlemsstaternes regeringer, forsamlet i Rådet, om gennemførelsen af fælles målsætninger for orientering af unge mennesker,

under henvisning til Rådets konklusioner af 24. maj 2005 om nye indikatorer inden for uddannelse og erhvervsuddannelse,

under henvisning til resolutionerne vedtaget af Rådet og repræsentanterne for medlemsstaternes regeringer, forsamlet i Rådet, om status over aktionerne inden for det europæiske samarbejde på ungdomsområdet og om iværksættelse af den fælles målsætning »øget inddragelse af de unge i det repræsentative demokratiske system«;

under henvisning til Kommissionens meddelelse om tænkepausen og Plan D (KOM(2005) 494 endelig og KOM(2006) 212 endelig) og Kommissionens hvidbog om en europæisk kommunikationspolitik — Aktiv debat med borgerne om Europa (KOM(2006) 35 endelig),

under henvisning til sin udtalelse om Kommissionens meddelelse om »Kommissionens bidrag til tænkepausen og tiden derefter: Plan D for demokrati, dialog og debat og Hvidbog om en europæisk kommunikationspolitik«,

under henvisning til sin udtalelse om Kommissionens meddelelse til Rådet om europæiske ungdomspolitikker: Varetagelse af unges interesser i Europa — gennemførelse af Den Europæiske Ungdomspagt og fremme af aktivt medborgerskab,

under henvisning til Kommissionens meddelelse om »Opfølgning af hvidbogen om et nyt afsæt for europæisk ungdom: gennemførelse af de fælles målsætninger for inddragelse og orientering af unge mennesker for at fremme aktivt medborgerskab« (KOM(2006) 417 endelig),

under henvisning til resolution vedtaget af Rådet og repræsentanterne for medlemsstaternes regeringer, forsamlet i Rådet, om »Gennemførelse af de fælles målsætninger for inddragelse og orientering af unge mennesker for at fremme aktivt medborgerskab«,

under henvisning til dette forslag til udtalelse om Kommissionens meddelelse om »Opfølgning af hvidbogen om et nyt afsæt for europæisk ungdom: gennemførelse af de fælles målsætninger for inddragelse og orientering af unge mennesker for at fremme aktivt medborgerskab«,

under henvisning til Regionsudvalgets udtalelse (CdR 334/2006 rev. 1), som blev vedtaget af Underudvalget for Kultur, Uddannelse og Forskning den 30. november 2006 med Roberto Pella, medlem af provinsrådet i Biella, viceborgmester i Valdengo (IT/PPE), som ordfører —

på sin 69. plenarforsamling den 23. marts 2007 vedtaget følgende udtalelse:

1. Indledning

Regionsudvalget

1.1 glæder sig over Kommissionens nye meddelelse, som vurderer den opfølgning medlemsstaterne har foretaget af de fælles målsætninger for inddragelse og orientering af unge mennesker;

1.2 mener, at medlemsstaterne siden offentliggørelsen af hvidbogen i 2001 har gjort meget store fremskridt med hensyn til at fokusere mere på unge, men at der stadig kan gøres meget mere gennem såvel den åbne koordinationsmetode på ungdomsområdet som yderligere tiltag inden for de relevante politikker;

1.3 noterer sig den nylige resolution vedtaget af Rådet og repræsentanterne for medlemsstaternes regeringer, forsamlet i Rådet, der har fastlagt nye foranstaltninger til at styrke anvendelse og gennemførelse af de fælles målsætninger for inddragelse og orientering af unge;

1.4 er enigt med Rådet i, at hvidbogens fire foreslåede tematiske prioriteter (inddragelse, orientering, frivilligt arbejde og større forståelse af og viden om unge) og de tilknyttede fælles målsætninger vedbliver at være meget aktuelle og mener, at de bør centrale elementer for styringen af medlemsstaternes og EU-institutionernes indsats på dette specifikke område og i alle øvrige politikker vedrørende unge;

1.5 understreger, at ungdomsanliggender bør behandles horisontalt af alle rådsformationer, da ungdommen bør indgå i alle temaer af relevans for EU;

1.6 bemærker imidlertid, at Rådet kunne have tillagt de lokale og regionale myndigheders betydning større vægt, især i den del, hvor foranstaltningerne til styrkelse af de fælles målsætninger udpeges, eftersom de lokale og regionale myndigheder spiller en afgørende rolle i uddannelsen og i udviklingen af unges samfundsbevidsthed;

1.7 finder det vigtigt, især i den igangværende debat om Europas fremtid, at styrke »inddragelse« og »information« af unge med udgangspunkt i, hvor de bor og lever, for at skabe et større tilhørsforhold til EU, sikre en reel overholdelse af de grundlæggende rettigheder i EU's charter for grundrettigheder, bidrage til genoplivningen af det europæiske projekt og give begrebet aktivt medborgerskab konkret indhold; understreger, at der er behov for særlig opmærksomhed om »inddragelse« og »information« af unge, der bor i øregioner;

1.8 undervurderer imidlertid ikke de store udfordringer, som unge i dag står overfor, herunder blandt andet arbejdsløshed, sen indtræden på arbejdsmarkedet, usikker situation, vanskeligheder med at finde en bolig og de dermed forbundne vanskeligheder med at skabe sig et selvstændigt liv, mangel på hensigtsmæssige værktøjer til at erhverve sig de rette kompetencer, fattigdom, for tidligt afsluttet skolegang og social udstødelse;

1.9 mener derfor, at målene om inddragelse og orientering af de unge endnu bedre kan nås, hvis medlemsstaterne og EU-institutionerne gør, hvad de kan for at tilbyde de unge bedre fremtidsperspektiver, og sikrer dem reel udøvelse af de grundlæggende rettigheder i EU's planlagte charter om grundrettigheder (herunder retten til at arbejde, retten til at indgå ægteskab og stifte familie, retten til at kunne forene familie- og arbejdsliv);

1.10 minder i den sammenhæng om, at unge spiller en afgørende rolle med hensyn til opfyldelsen af den nye Lissabon-strategis målsætninger og derfor bør tilbydes bedre uddannelse, erhvervsuddannelse, mobilitet, adgang til arbejdsmarkedet, social integration og tjenesteydelser for unge familier: a) Bedre uddannelse og erhvervsuddannelse, som styrker Europas vigtigste kapital: dets unge. Der skal i uddannelsen lægges særlig vægt på teknologistudier for at fremme europæisk forskning, udvikling og innovation, men erhvervelse af en passende humanistisk dannelse og værdier skal også vies opmærksomhed. Det er især vigtigt, at uddannelsessystemet giver undervisningen i europæisk kultur og historie den fornødne plads. b) Mobilitet: De unge i Europa skal have reelle muligheder for at rejse rundt, hvad enten det er for at arbejde eller studere, i hele EU's område, da det generelt medfører en stor kulturel berigelse og bringer dem nærmere på at føle sig europæiske. c) Adgang til arbejdsmarkedet: De unge er en af de befolkningsgrupper, der har de højeste arbejdsløshedstal. Det er både for deres egen integration og for samfundet nødvendigt at iværksætte nye foranstaltninger, som letter deres adgang til arbejdsmarkedet. d) Social integration: Der skal gives særlig opmærksomhed til de grupper af unge, som har særlige behov eller er udstødte fra samfundet — her skal især nævnes indvandrere. e) Tjenesteydelser for unge familier: Unge familier har særlige problemer, som EU-organer også skal tage sig af. Foranstaltninger, der gør det lettere at forene arbejdsliv og familieliv, og som letter kvindernes definitive integration på arbejdsmarkedet, er afgørende.

1.11 mener derfor, at de regionale og lokale myndigheders ungdomspolitikker kan få en europæisk dimension via nationale politikker og passende midler såvel som specifikke EU-programmer, der øger informationen til unge europæiske borgere og giver dem større mulighed for at deltage i samfundslivet og det politiske liv på lokalt, regionalt, nationalt og europæisk plan;

1.12 minder om, at Den Europæiske Union bygger på principperne om frihed og demokrati, og at der derfor uden tøven og under overholdelse af subsidiaritetsprincippet skal tages mere konkrete skridt til at give alle — lige fra de alleryngste — europæiske borgere mulighed for at deltage heri.

2. Inddragelse af de unge

Inddragelse i samfundslivet

2.1 noterer sig, at Rådet opfatter målet om »inddragelse af de unge i samfundslivet« først og fremmest som fremme af deres deltagelse i de deltagerbaserede strukturer;

2.2 minder om, at man kan deltage i samfundslivet i sit eget lokalområde også uden at være medlem af nogen organisation. Er derfor af den opfattelse, at dette mål skal forstås bredt ved at tilskynde til initiativer, som også sigter mod at inddrage unge, der vælger at gå ind i samfundslivet på egen hånd;

2.3 er helt enigt i, at man især bør være opmærksom på vanskeligt stillede unge, og mener, at disse kategorier bør indkredses mere præcist i de enkelte regionale områder; bifalder de initiativer, som Polen og Litauen har iværksat for unge, som bor i landdistrikterne;

2.4 opfordrer Kommissionen og medlemsstaterne til at definere og afsætte budgetmidler til foranstaltninger, der kan fremme deltagelse i samfundslivet i EU af unge fra EU's yderste periferi, da de på grund af den fjerne beliggenhed har særlig vanskeligt ved at blive integreret og deltage i dette;

2.5 værdsætter også alle de initiativer, som de offentlige myndigheder har taget til støtte for deltagerbaserede strukturer via et finansielt bidrag eller ved at stille materiale, teknisk bistand, menneskelige ressourcer, lokaler, bistand til oprettelse af websteder til rådighed.

Inddragelse i det repræsentative demokratiske system

2.6 betragter dette mål som værende af afgørende betydning for realiseringen af et aktivt medborgerskab: give plads for de unge i de lokale, regionale og nationale forvaltninger såvel som i ministerierne og de politiske partier med sikring af lige muligheder for begge køn;

2.7 understreger, at det er vigtigt at udnytte mulighederne i de nye teknologier fuldt ud til at bringe EU tættere på de unge; fremhæver, at det er af afgørende betydning, at EU-institutionerne giver en klar støtte til de forskellige innovative foranstaltninger, som de europæiske samfundsaktører, og især de lokale og regionale aktører, kunne foreslå; finder det i denne forbindelse særlig hensigtsmæssigt at benytte sig af udveksling af god praksis og foreslår helt konkret, at Kommissionen tager initiativ til afholdelse af et årligt ungdomsforum, hvor unge og offentlige institutioner kan udveksle synspunkter og sætte nye tiltag i gang;

2.8 glæder sig over alle de initiativer, som medlemsstaterne har taget for at støtte dialogen med de unge: lokale, nationale og regionale ungdomsråd, ungdomsparlamenter, særlige ungdomskommissioner, en ombudsmand, en kontaktperson og møder mellem ministerier; håber endvidere, at disse initiativer udbygges yderligere;

2.9 gør opmærksom på, at der i Italien under den nationale sammenslutning af italienske kommuner er oprettet et rådgivende råd af unge sagsbehandlere, der som en sine mange opgaver skal overvåge, fremme og forbedre ansættelsen af unge i lokalforvaltningerne;

2.10 håber, at medlemsstaterne ligesom de regionale og lokale myndigheder vil iværksætte passende programmer for oplæring i deltagelse i de demokratiske institutioner inden rammerne af de formelle uddannelsessystemer og tilstræbe et samspil mellem det formelle og uformelle uddannelsesområde;

2.11 bemærker, at forbindelserne mellem skolerne og de kommunale myndigheder kan være et godt middel til at fremme elevernes deltagelse i det lokale samfundsliv og opfordrer de kommunalt ansatte — især de unge — til at optræde som ambassadører herfor ved at organisere offentlige debatter om emner af lokal interesse, der også henvender sig til de unge, som har forladt skolen;

2.12 mener, at man ved at åbne de lokale forvaltninger op for de unge kan opnå, at de får reel indsigt i ansvaret for forvaltningen af lokalområdet, og bidrage til at skabe en samfundsbevidsthed samt tilskynde til en velunderbygget udøvelse af stemmeretten, som alt for mange unge hidtil har forsømt;

2.13 værdsætter Finlands initiativ til at udvide stemmeretten ved kommunalvalg til unge, som er fyldt 16 år, og Tysklands initiativ vedrørende unges projekter om byfornyelse og bifalder Rådets opfordring til at overveje at sætte en debat i gang om minimumsalderen for opnåelse af stemmeret;

2.14 ser positivt på, at der i Stockholm sidder en ung kvinde på viceborgmesterposten;

2.15 anser Europarådets europæiske charter om unges medindflydelse i kommunalt og regionalt liv for et meget relevant instrument og håber, at det vil finde udbredelse blandt EU's regionale myndigheder, og at der vil blive indledt et større samarbejde på dette område mellem Regionsudvalget og CLRAE.

Deltagelse i udviklingen af EU

2.16 er enigt i Kommissionens forslag, som er bekræftet af Rådet, om opfyldelsen af dette mål;

2.17 glæder sig over at kunne notere, at Kommissionen har taget hensyn til Regionsudvalgets tidligere bemærkninger om en vedholdende politik for debat og dialog med unge mennesker og støtter (1) kraftigt ideen om en bedre dialog om den europæiske dagsorden. Det gentager dog, at en sådan først og fremmest bør omfatte de lokale and regionale myndigheder;

2.18 værdsætter det nye program »Aktive Unge« og de andre programmer for unge inden for de almene og faglige uddannelser, som har givet mange unge mulighed for at opbygge konkrete erfaringer med Europa, og ønsker større adgang til disse programmer og en større udbredelse af dem under særlig hensyntagen til de dårligst stillede unge; opfordrer endvidere Kommissionen og medlemsstaterne til i højere grad at decentralisere forvaltningen af dette program og sikre subsidiariteten i de regionale myndigheders forvaltning af programmet og beklager afskaffelsen af programmet for unge iværksættere, som har hjulpet mange unge med at etablere virksomhed og indhøste vigtige erfaringer;

2.19 foreslår de lokale og regionale myndigheder at give plads for de unge fra forskellige dele af EU, som arbejder i institutionerne eller EU-kontorerne eller som deltager i EU-programmerne og inddrage dem som ambassadører i debatterne om Europa og derigennem styrke målet om deltagelse på to fronter og desuden højne værdien af arbejde, uddannelses- og erhvervserfaringer i udlandet;

2.20 opfordrer Kommissionen til at støtte initiativer, der via de lokale myndigheders netværk og gennem en aktiv inddragelse af de unge kommunalt ansatte kan udbrede kendskabet på lokalt plan til EU's ungdomspolitikker og til indholdet af Den Europæiske Ungdomspagt.

3. Om orientering af unge mennesker

Unge menneskers adgang til informationstjeneste

3.1 minder om, at retten til information er grundlaget for EU's informationsindsats over for unge; mener derfor, at medlemsstaterne og eventuelt de lokale og regionale myndigheder som led i uddannelsesforløbet har pligt til at iværksætte foranstaltninger, som kan sikre de unge reel adgang til udøvelsen af denne ret, og lægger særlig vægt på fremme af adgangen til information og klarheden af denne;

3.2 bifalder kraftigt, at Kommissionen har taget Regionsudvalgets bemærkninger om vigtigheden af en lokal og regional dimension i ungdomspolitikken til sig og således anerkender, at mobilisering af lokale myndigheder er af afgørende betydning for at øge unge menneskers deltagelse på lokalt plan. Understreger endnu en gang betydningen af den territoriale dimension, eftersom det er på det lokale niveau, at den første direkte kontakt til det politiske liv sker, og aktivt medborgerskab bliver en realitet;

3.3 noterer med tilfredshed, at der i næsten alle medlemsstater er oprettet ungdomsportaler, men håber, at der fastlægges en effektiv informationsstrategi, som dækker emner og spørgsmål af interesse for de unge;

3.4 er enigt med Rådet i, at den europæiske ungdomsportal er et meget nyttigt instrument, som bør udbygges og udbredes, og de værktøjer, der er til rådighed lige fra det lokale plan til det nationale og europæiske, bør koordineres bedre, så informationerne kan cirkulere hurtigere og lettere;

3.5 mener, at man i hørings- og inddragelsesprocessen af de unge bør involvere de lokale sammenslutninger af ungdomsorganisationer for at undgå, at kun de store, nationale sammenslutninger inddrages, og opfordrer til, at der tilvejebringes kanaler for høring og inddragelse af unge, som ikke er medlem af en organisation. For at sikre dette bør kommunerne inddrages direkte, så de kan udforme modeller for, hvordan de unge kan inddrages i hørings- og samrådsprocessen i deres område.

Kvalitetsinformation

3.6 erfarer via Kommissionen, at kun få medlemsstater viser interesse for uddannelsen og videreuddannelsen af medarbejdere i ungdomsinformationen; håber, at større opmærksomhed vil blive viet dette mål gennem indførelse af egnede læseplaner på dette område;

3.7 mener, at Kommissionen bør lægge større vægt på sammenhængen mellem information og rådgivning for at udvikle de unges evne til at finde frem til, udvælge og vurdere informationerne, så de kan blive bevidste brugere. Medlemsstaterne opfordres til at udnytte alle eksisterende informationskanaler til at formidle informationer til de unge (internet, mobiltelefoner, video- og biograffilm).

Unges deltagelse i oplysningsvirksomhed

3.8 noterer med glæde den nye fokusering på lokale ungdomsråd med systematisk inddragelse af unge mennesker i lokale beslutningsorganer og med opbakning fra de regionale og lokale myndigheder. Opfordrer Kommissionen til at tilskynde til udarbejdelse af præcise kriterier for målet om de unges inddragelse for at styrke deltagelsen på lokalt plan og et aktivt medborgerskab;

3.9 understreger vigtigheden af at inddrage de unge i udformningen af informationsstrategien, udarbejdelse af informationsprodukter, informationsformidling og rådgivningsvirksomhed;

3.10 mener, at bidraget fra de unge — enkeltpersoner såvel som ungdomsorganisationer — på dette felt er en værdifuld ressource, som bør udnyttes bedst muligt, og opfordrer Kommissionen til at tilskynde medlemsstaterne til at finde frem til nye former for inddragelse.

4. Om den åbne koordinationsmetode

4.1 er klar over, at ungdomssektoren henhører under medlemsstaternes kompetence, og håber derfor på et fælles engagement fra Kommissionens og medlemsstaternes side i samvirke med de regionale og lokale myndigheder;

4.2 mener endvidere, at Kommissionen bedre kan formidle medlemsstaternes succeser og frem for alt god praksis.

5. Regionsudvalgets konklusioner

For så vidt angår inddragelse

5.1 anbefaler, at medlemsstaterne sikrer lige muligheder for alle borgere, særligt unge samt drenge og piger;

5.2 håber, at der ved tildelingen af midler ydes lige stor støtte til såvel projekter rettet mod ungdomsorganisationer som projekter, der henvender sig til individuelle unge, uden at forglemme vanskeligt stillede unge;

5.3 håber endvidere, at medlemsstaterne vil tilskynde de unge til at engagere sig i de lokale, regionale og nationale forvaltninger såvel som i ministerierne og de politiske partier, og at de hører de unge via ungdomsrådene og andre deltagerbaserede strukturer;

5.4 anser det for nyttigt, at medlemsstaterne kan iværksætte projekter, som sigter mod at tilskynde til inddragelse af de unge i lokalstyret og i forvaltningen af lokalområdet, og til kontakt mellem de lokale myndigheder og skolerne for at fremme samfundsbevidsthed og en ansvarsbevidst udøvelse af stemmeretten;

5.5 anmoder de lokale, regionale og nationale myndigheder om reel inddragelse af de unge i debatterne om Europas fremtid for at styrke deres deltagelse i udviklingen af EU og tildeling af en aktiv rolle til de ansatte i institutionerne og på EU-kontorerne samt til deltagerne i EU-programmerne.

For så vidt angår orientering

5.6 anser det for afgørende, at medlemsstaterne sikrer retten til information gennem egnede strategier under hensyntagen til de unges behov og med særlig opmærksomhed på de svagest stillede grupper, og at der samtidigt udformes uddannelsesprogrammer for alle, som arbejder med uddannelse af unge;

5.7 bekræfter, at skabelsen af Borgernes Europa og de unges sociale integration indgår i Regionsudvalgets vigtigste prioriteter, og vil gerne bidrage ved at regelmæssigt at organisere strukturerede debatter, møder med repræsentanter for lokale og regionale ungdomsorganisationer og ungdomsråd; i den forbindelse kunne det overvejes at nedsætte en arbejdsgruppe for at overvåge og fremme de lokale myndigheders engagement, finde frem til god praksis på lokalt og regionalt plan også med støtte fra de nationale ungdomsråd; vil stræbe efter at bistå medlemsstaterne med gennemførelsen af anbefalingerne om inddragelse og information af unge;

5.8 forpligter sig til i endnu højere grad at formidle information om europæiske spørgsmål, som er interessante at debattere på lokalt og regionalt plan og om europæiske møder for unge for at sikre så bred deltagelse som muligt;

5.9 anmoder Kommissionen om at udarbejde en ad hoc-informationskampagne til udbredelse af alle EU's ungdomsprogrammer for dermed at tilskynde til deltagelse i udviklingen af EU.

For så vidt angår den åbne koordinationsmetode

5.10 værdsætter Rådets erklærede vilje til at tilpasse og forbedre foranstaltningerne og medtage de tiltag, som nævnes i den nylige resolution, og anmoder i den forbindelse om, at der tages hensyn til bemærkningerne og forslagene i nærværende udtalelse;

5.11 ønsker, at medlemsstaterne fortsat inden for rammerne af den hidtidige rapportering leverer information til Kommissionen om deres egne ungdomspolitikker og dermed yder deres bidrag til den åbne koordinationsmetode og til en nøjere indkredsning og udbredelse af god praksis;

5.12 bifalder, at medlemsstaterne senest marts 2007 fastlægger, hvilke foranstaltninger for inddragelse og orientering de vil koncentrere sig om med henblik på udformning af de respektive handlingsplaner, navnlig ved i højere grad at formidle god praksis;

5.13 anmoder Kommissionen om at definere den bedst egnede fremgangsmåde for en reel analyse af medlemsstaternes fremskridt på grundlag af effektive statistiske metoder og kvalitativ forskning;

5.14 anser det for nyttigt at nedsætte en arbejdsgruppe til at definere evalueringsinstrumenter for gennemførelsen af foranstaltninger, som kan bidrage til de fælles målsætninger, og ønsker, at de lokale og regionale myndigheder bliver inddraget via Regionsudvalget;

5.15 understreger endnu en gang, at de fælles målsætninger på ungdomsområdet bedre kan opfyldes, hvis de unge får bedre livsbetingelser; opfordrer Kommissionen til inden for rammerne af Den Europæiske Ungdomspagt at udforme en retningsgivende handlingsplan, som bedre understøtter de enkelte medlemsstaters initiativer, og at der afsættes midler til dette formål og helst til innovative tiltag og udveksling af god praksis;

5.16 opfordrer medlemsstaterne til at afsætte tilstrækkelige midler til lokale og regionale myndigheder til gennemførelsen af de fælles målsætninger;

5.17 håber endelig, at problemet med de unges sårbare arbejdssituation tages op af medlemsstaterne for bedre at opfylde målsætningerne for unge, og tillige i forbindelse med debatten om Kommissionens nye grønbog om arbejdsret.

Rom, den 23. marts 2007 Michel DELEBARRE Formand for Regionsudvalget

(1) CdR 253/2005 fin.